EFF gáán nou UP-eksamen ontwrig oor Afrikaans | SAUK.co.za - Nuus.info
EFF gáán nou UP-eksamen ontwrig oor Afrikaans
Die EFF sê die eksamen aan die Universiteit van Pretoria (UP) gaan beslis nie glad verloop nie omdat hulle “siek en sat vir Afrikaans aan die UP is”.
Dit kom nadat op die taalberaad Saterdag slegs voorgestel is dat Engels in lesinglokale gebruik moet word.
Die EFF aan die UP het sowat twee weke gelede gedreig om die eksamen te ontwrig.
“Dit is amptelik. Ons verseker julle die eksamen gaan beslis nie glad verloop nie,” sê Lungile Sonwabo, EFF-woordvoerder aan die UP.
Die eksamen begin Maandag.
Volgens Sonwabo wil die universiteit nie aan hul eise en voorstelle gehoor gee nie.
Hy sê die voorgestelde taalbeleid wat Saterdag op die taalberaad gefinaliseer is, is nutteloos en “ongelooflik problematies”.
Volgens hom is die eis geïgnoreer dat Afrikaans in sy geheel aan die UP moet verdwyn.
Die EFF het besluit om ná die eerste taalberaad in Februarie nie verder deel te neem aan die besprekings nie.
Volgens Sonwabo sal hulle alles in hul vermoë doen “om Afrikaans en die Afrikaner-stelsel aan die UP af te breek”.
Sonwabo sê die EFF sal geen verdere drastiese stappe doen as die universiteitsraad en -bestuur ’n ooreenkoms onderteken met ’n presiese datum vir wanneer Afrikaans heeltemal aan die UP sal “val” nie.
Volgens die EFF moet onder meer oor die volgende ooreengekom word:
* Alle vorme van kommunikasie van die universiteit moet slegs in Engels wees. Dit sluit aanwysingsborde, briefhoofde, e-posse, fakse en studiegidse in;
* Die vereiste dat werknemers tweetalig (Afrikaans en Engels) moet wees, moet afgeskaf word; * Daar moet strenger ras- en geslagkwotas by alle fakulteite ingestel word;
* Al die kurrikulums moet “gedekolonialiseer” word. Dit gaan volgens die EFF ruimte laat vir die ontwikkeling van modules soos Afrika-filosofie;
* Die koshuise moet Suid-Afrika se demografie in ’n groter mate weerspieël. Daar moet meer swart studente as wit studente in die koshuise toegelaat word; en
* Alle kulturele gebruike en tradisies in daghuise en koshuise moet afgeskaf word. Dit is volgens die EFF meestal Afrikaanse gebruike en dit verdruk swart mense.
AfriForum Jeug het Dinsdag aan Netwerk24 gesê hulle is ook hoogs ontevrede oor die voorgestelde taalbeleid en die organisasie sal hom tot die konstitusionele hof wend indien Afrikaans nie in lesinglokale behoue bly nie.
“Ons sal ons nie tot geweld wend om ons sin te kry nie. Ons sal egter alle ander maniere gebruik om vir Afrikaans as onderrigtaal aan die UP te veg,” sê Henrico Barnard, AfriForum Jeug se woordvoerder aan die UP.
Volgens Anna-Retha Bouwer, UP-woordvoerder, is die universiteit bewus van die beweerde dreigemente van sommige studente om die eksamen te ontwrig.
“Die ontwrigting van die eksamen is ’n strafregtelike oortreding en ’n oortreding van die universiteit se beleid. Enige verdagtes van sulke oortredings sal aangekla word en aan die universiteit se tugprosedure onderwerp word. Strafregtelike klagte sal ook ingedien word,” sê Bouwer.
Bron : Netwerk24 – Foto: Theana Breugem
Categories: Afrikaans, EFF, Ekonomie, Gemeenskap, Kampus, Onderwys
Onopgelosde moorde weer bekyk »